<classify> WAZIRI wa Nishati, Dk Medard Kalemani amesema uzalishaji wa nguzo za umeme unaofanywa na viwanda 10 vya ndani, utawezesha utekelezaji wa Mradi wa Usambazaji Umeme Vijijini REA kwenda kwa wananchi kufanyika kwa wakati, hivyo kuwezesha vijiji vyote kuwa na umeme kufi kia mwaka 2020.Dk Kalemani alisema hayo wilayani Kasulu mkoani Kigoma, wakati wa ufunguzi wa kiwanda cha kuzalisha nguzo za umeme cha Qwihaya General Enterprises. Alisema uanzishwaji wa viwanda hivyo, umeondoa changamoto ya ununuzi wa nguzo za umeme nchini Afrika Kusini, jambo lililokuwa likichelewesha kwa kiasi kikubwa utekelezaji wa miradi ya kupeleka umeme kwa wananchi.Aliongeza kuwa jumla ya viwanda 10 vya nguzo za umeme, vimeanzishwa kuanzia mwaka 2015 kutoka kimoja kilichokuwepo mwaka 2014. Alisema kwa sasa nguzo milioni tatu zinazalishwa kutoka nguzo 400,000 zilizokuwa zinazalishwa huku mahitaji ni nguzo milioni 1.5, hivyo nchi ina akiba kubwa ya nguzo hizo.Kwa hali ilivyo sasa ya uzalishaji wa nguzo za umeme nchini ni wazi imeondoa changamoto ya miradi kuchelewa kwa sababu ya kusubiri nguzo kutoka nje ya nchi, pia imepunguza gharama za uwekaji umeme kwa kiasi kikubwa...lakini jambo kubwa zaidi imeondoa manunuzi ya nje ya nchi ya nguzo hizo sambamba na vifaa vingine vya kuweka umeme, alisema Dk Kalemani.Awali, akizungumza katika uzinduzi huo, Waziri wa Elimu, Sayansi na Teknolojia, Profesa Joyce Ndalichako alisema kuanzishwa kwa kiwanda hicho wilayani Kasulu, kutawezesha kutekelezwa kwa haraka kwa miradi ya umeme vijijini, na hakutakuwa na changamoto ya ucheleweshaji wa miradi kwa madai ya kutokuwepo kwa nguzo.Akitoa taarifa kwa Waziri wa Nishati, Mkurugenzi Mkuu wa Kiwanda cha Qwihaya General Enterprises, Leonald Mahenda alisema kiwanda hicho, kinatarajia kuzalisha nguzo 180,000 kwa mwaka na kwamba kitaongeza kasi ya usambazaji umeme kwenda kwa wananchi.Mahenda alisema kiwanda hicho ni utekelezaji kwa vitendo wa maagizo ya Rais Dk John Magufuli ya uanzishwaji wa viwanda nchini katika mpango mkakati wa kurahisisha upatikanaji wa nguzo nchini kwa gharama nafuu.  <topic>: kitaifa 